Spoštovane udeleženke in udeleženci te spominske slovesnosti, drage tovarišice, dragi tovariši.

Počaščen sem, da lahko ob prazniku upora proti tujemu okupatorju , delim z vami svoje misli o zgodovinskih vrednotah, za katere se je še danes, ko je svet skoraj na robu tretje svetovne vojne, vredno boriti. Na dan upora proti okupatorju se spominjamo ustanovitve Osvobodilne fronte slovenskega naroda, edinstvene organizacije, ki je po kapitulaciji kraljevine Jugoslavije povezala svobodoljubne Slovenke in Slovence različnih svetovnonazorskih pogledov, ki so premagali ideološke razlike in začeli skupni boj proti fašizmu in nacizmu. Na žalost na to obdobje naše zgodovine še vedno nimamo skupnega pogleda. Večina Slovenk in Slovencev posebej na Primorskem se je uprla fašizmu. Nekateri pa so izbrali tudi hlapčevsko držo kot na primer general Rupnik, ki se je rodil v globočini trnovskih gozdov nedaleč od tod, in se priklonili sovražniku. Vendar tu na Nanosu ki je bil aprila 1942 leta prizorišče hude bitke med partizani in fašistično italijansko vojsko, ki je poskušala zatreti osvobodilni boj na tem območju, ni bilo izdajalcev. V junaškem boju 54 partizanov z okoli 1500 italijanskimi vojaki je padlo 7 partizanov, devet pa so jih Italijanski zajeli in odpeljali v Rim kjer so jih po obsodbi na smrt pred fašističnim sodiščem za zaščito države , junija 1942 leta ustrelili. V odsotnosti so na tem sodišču na smrt obsodili tudi Janka Premrla Vojka, poveljnika legendarne Vojkove čete. Nanj so razpisali nagrado, vendar ga nihče ni izdal, kar potrjuje odločenost in visoko stopnjo domoljubja s katero so se Primorci takrat borili proti fašistom. Italijanska vojska je poskušala takrat Nanos obkoliti, vendar jim to ni uspelo, zato se je večina partizanov prebila iz obroča.

Tako imenovana nanoška bitka ni ostala pozabljena kar potrjuje tudi današnja slovesnost. Brez partizanskega boja in delovanja 9. korpusa narodno osvobodilne vojske, ki je bil upoštevanja vreden dejavnik zavezniških sil v tem delu Evrope, bi bila Primorska verjetno za vedno izgubljena. Neodvisna Slovenija bi bila nekakšen torzo oziroma ozemeljsko prikrajšana država brez morja, ki bi le težko živela samostojno življenje. Zato si takratni borci zaslužijo naš globok poklon in občudovanje.

Trpljenje Primorcev se je začelo med prvo svetovno vojn potem ko so aprila 1915 leta države Antante, zato da bi Italijo pridobile na svojo stran, Primorsko skupaj s Trstom in Gorico v tajnem londonskem paktu, podarile Italiji. Politika osvajanja našega ozemlja je bila 1920 leta kronana v tako imenovanim rapalskem sporazumu oziroma diktatu s katerim so takratne evropske velike sile kraljevino Jugoslavijo, prisilile da se je odrekla zahodne Slovenije in tretjine slovenskega prebivalstva. Duh rapalskega sporazuma občasno še vedno buri duhove v tem delu sveta. V Italiji namreč po vojni zaradi tako imenovane hladne vojne, ni bila izvedena defašizacija , zato italijanski skrajni iredentisti občasno še vedno nostalgično gledajo na takratne čase. Absurdno je, da nas te sile obtožujejo za množične umore v fojbah, ki niso zgodovinsko dokazani, po drugi strani pa povsem pozabljajo na fašistični teror nad Slovenci, posebej Primorci, ki je bil vir vsega zla tistega časa. Italijani doslej niso in verjetno tudi nikoli ne bodo dokončno obračunali s fašizmom oziroma fašisti, zato ni izključeno da se utegne zgodovina v primer če bi, bog ne daj EU razpadla, na teh prostorih ponoviti. V demokratični Italiji, ki se ji nekateri naši najvišji nekdanji politiki klanjajo, na primer še vedno uvrščajo nekdanje Tigrovce, prve borce proti fašizmu in nacizmu v takratni Evropi, med teroriste. Nekdanji slovenski predsednik Borut Pahor, je na primer ta dejstva preprosto pozabil. Kot sin enega od Tigrovcev v Idriji se pridružujem zahtevi, da naša vlada oziroma diplomacija odločno zahtevata rehabilitacijo pripadnikov Tigra pred italijanskimi sodišči.

Ob koncu druge svetovne vojne posebej po ustanovitvi OZN, ki naj bi čuvala mir, je nastalo geslo Nikoli več… Ali res? Vojna v Ukrajini, ki ji ni videti konca in genocid v Gazi dokazujeta, da je zgodovina slaba učiteljica. Priče smo novemu boju za interesne sfere med velikimi silami in poskusom zahodnega sveta, ki mu propadamo, da bi za vsako ceno zadržal , če uporabim milo besedo, prvenstvo v svetu. Ko smo se pridružili pred 20 leti EU, smo bili prepričani, da vstopamo v najbolj demokratično politično tvorbo na svetu, ki pa postaja na žalost vse bolj avtoritativna. Ne bom se spuščal v vzroke, ki so pripeljali do vojne v Ukrajini, razen ugotovitve da resnica ni ne bela ne črna, vendar moram poudariti, da je vojna ki poteka že tretje leto, hudo načela politično stabilnost v Evropi in v skrajni posledici resno grozi miru v Evropi, ki je zaradi nje v vse večji politični in gospodarski krizi. Napovedovanje sedanjih vodilnih oblastnikov v Bruslju, o vzpostaviti vojne ekonomije, ki bo omogočila že tretjo militarizacijo Evrope v zadnjih sto letih, pomeni začetek konca evropskega modela socialne države in usihanje finančnih sredstev za javno zdravstvo, šolstvo, pokojnine itd. Če se bo ta trend nadaljeval nas bodo sile, ki nam vladajo prisiljevale, da bomo kupovali v glavnem samo še orožje s čimer bomo bogatili največje svetovne proizvajalce orožja. Sedanja kriza ni samo politična in gospodarska . V njenem jedru je predvsem moralna kriza. Prav vsi imperiji doslej so propadli zaradi upada moralnih vrednot. Kako je mogoče, da skoraj nihče od vodilnih evropskih politikov ni izrekel besede genocid, ki ga izraelska vojska zganja nad palestinskim civilnim prebivalstvom v Gazi. Doslej je pobila več kot 34 tisoč Palestincev, med njimi je skoraj dve tretjini žensk in otrok. Tudi EU igra v tem primeru dvolično igro. Po eni strani brez premisleka uvaja sankcije proti Rusiji, ki škodujejo predvsem Evropi, po drugi strani pa evropskim politikom, ki so hlapčujejo ameriškim strateškim interesom, niti na misel ne pride da bi podobne sankcije uvedli tudi proti Izraelu. Edini ki v Evropi poziva na mir je papež Frančišek, vendar ga vodilni politiki , ki so očitno slabi verniki povsem ignorirajo. Pomemben irski državnik in filozof Edmund Burke je že med osamosvajanjem ZDA dejal, da miru ni mogoče doseči z vojno. Mir mora postati naravna danost! Naravno stanje mora biti mir, ne pa vojna. Na to modrost so današnji vodilni politiki, vključno slovenskimi, ki vdano služijo strateškim ciljem najmočnejših zahodnih držav, očitno povsem pozabili. Še več orožja tako Izraelu, kot Ukrajini pa tudi Rusiji, pomeni samo še več smrti in razdejanja. Tako genocid v Gazi kot tudi vojno v Ukrajini, ki bo očitno potekala do zadnjega Ukrajinca, je potrebno takoj ustaviti. Evropa mora če noče biti prizorišče nove vojne zgraditi nov varnostni sistem, ki bo upošteval varnostne interese vseh držav.

Državljani zahtevamo od evropskih pa tudi naših političnih elit, da delujejo v dobro miru in sožitja na vsem svetu. Mir, mir in še enkrat mir, je najvišja dobrina za katero so se borili tudi partizanski borci, ki so pred 82 leti žrtvovali svoja življenja tu na Nanosu. V tem smislu bodo bližnje volitve v evropski parlament odločilnega pomena, saj bodo odločale v katero smeri se bo Evropa razvijala v prihodnjih letih.

Smrt fašizmu- svobodo narodu